Oficialusis leidinys L 287 , 05/11/2003 p. 0013 - 0014



Komisijos reglamentas (EB) Nr. 1948/2003 2003 m. lapkričio 4 d. iš dalies pakeičiantis reglamentą (EB) Nr. 174/1999 dėl Kroatijai ir Rusijai skirto sūrio eksporto licencijų ir eksporto grąžinamųjų išmokų ir leidžiantis taikyti nuo jo nukrypstančias nuostatas EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. gegužės 17 d. Tarybos reglamentą (EB) Nr.1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1787/2003 [2], ypač į jo 26 straipsnio 3 dalį ir 31 straipsnio 14 dalį, kadangi: (1) kad būtų galima leisti taikyti pagal paskirties vietas diferencijuotas specialias priemones, kurias reikia priimti, 1999 m. sausio 26 d. Komisijos reglamente (EB) Nr. 174/1999, nustatančiame išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [3], su paskutiniais pakeitimais, padarytais Reglamentu (EB) Nr. 1392/2003 [4], nustatyta, kad licencijos sūrio eksportui turi būti išduodamos tik vienai paskirties zonai ir galioja tik toje zonoje esančioms šalims; (2) remiantis Reglamento (EB) Nr. 174/1999 15 straipsnio 3 dalimi, Kroatija yra viena iš I zonos paskirties šalių. Norint stabilizuoti sūrio prekybinius srautus į tą šalį, Komisijos reglamente (EB) Nr. 951/2003 [5] nustatytos specialiosios priemonės, įskaitant eksporto licencijų galiojimo laiko apribojimą. Siekiant labiau laikytis rinkos raidos, Kroatija turėtų būti laikoma atskira zona, kad tai paskirties vietai būtų galima taikyti specialiąsias priemones. Be to, tam, kad priemonės būtų veiksmingos, Kroatijai, kaip paskirties vietai, reikėtų apriboti išduotų eksporto licencijų galiojimo laiką; (3) pagal tas pačias nuostatas Rusija yra viena iš VI zonos paskirties šalių. Atsižvelgiant į eksporto ir paraiškų gauti eksporto licencijas sūriams į Rusiją padidėjimą, ta šalis turėtų būti laikoma atskira zona, kad tai paskirties vietai būtų galima taikyti specialiąsias priemones; (4) Reglamentą (EB) Nr. 174/1999 reikėtų iš dalies pakeisti, o Reglamentą (EB) Nr. 951/2003 – panaikinti; (5) šiame reglamente numatytos priemonės atitinka Pieno ir pieno produktų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamento (EB) Nr. 174/1999 15 straipsnio 3 dalis pakeičiama taip: "3. Taikant šio straipsnio 1 dalį apibrėžiamos šios zonos: a) I zona: paskirties vietų kodai 070, 091 ir 093–096 imtinai; b) II zona: paskirties vietos kodas 092; c) III zona: paskirties vietos kodas 400; d) IV zona: paskirties vietos kodas 075; e) VI zona: visi kiti paskirties vietų kodai." 2 straipsnis Nukrypstant nuo Reglamento (EB) Nr. 174/1999 6 straipsnio c punkto, eksporto licencijų su iš anksto nustatyta grąžinamąja išmoka, nuo 2003 m. gruodžio 1 d. iki 2003 m. gruodžio 31 d. išduotų produktų, kurie patenka į BN kodą 0406, siuntimui į Kroatiją, galiojimo laikas baigiasi 2003 m. gruodžio 31 d. 3 straipsnis Reglamentas (EB) Nr. 951/2003 panaikinamas. 4 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. 2 ir 3 straipsniai taikomi nuo 2003 m. gruodžio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. lapkričio 4 d. Komisijos vardu Franz Fischler Komisijos narys [1] OL L 160, 1999 6 26, p. 48. [2] OL L 270, 2003 10 21, p. 121. [3] OL L 20, 1999 1 27, p. 8. [4] OL L 197, 2003 8 5, p. 3. [5] OL L 133, 2003 5 29, p. 82. --------------------------------------------------